Parys-boere: Beskuldigdes sal nóg 6 weke moet wagDie ses beskuldigdes tydens ‘n vorige verskyning in die hof. Foto: Maroela Media Die uitspraak in die saak teen ses mans van Parys wat op twee aanklagte van moord teregstaan, is Maandag in die hooggeregshof in dié Vrystaatse dorp uitgestel. Regter Corné van Zyl sou vandeesweek uitspraak gelewer het in die saak teen Boeta van der Westhuizen, sy seun Loedie van der Westhuizen, Anton Loggenberg en sy seun Cor Loggenberg, kapt. Henk Prinsloo en Miela Jansen van Vuuren. Die Parys Gazette berig Van Zyl het egter vanoggend gesê dat sy nie haar uitspraak kon voltooi nie weens die geweldige omvang van rekords wat deurgewerk moet word, en die aantal kwessies wat na vore gekom het in die meer as twee jaar lange verhoor. Van Zyl het gesê dat sy moet seker maak dat geregtigheid geskied, nie net in belang van die oorledenes nie, maar ook van die beskuldigdes. Sy het daarom besluit om eerder die saak uit te stel. Uitspraak sal nou na verwagting van 8 tot 12 Julie gelewer word. Drie van die beskuldigdes, Miela Janse van Vuuren, Loedie van der Westhuizen en kapt. Henk Prinsloo, tydens ‘n besoek aan die toneel waar die twee oorledenes aangekeer is. Foto: Mariné Lourens Maroela Media het vroeër berig die ses beskuldigdes word aangekla van die moord op Samuel Tjixa en Simon Jubeba in Januarie 2016. Die staat beweer die ses beskuldigdes was deel van ŉ groep boere wat op 6 Januarie 2016 vir Tjixa en Jubeba op die plaas Swartklip aangekeer en só erg aangerand het dat hulle later in die hospitaal aan hul beserings beswyk het. Die verdediging beweer Tjixa en Jubeba was dié dag deel van ŉ aanval op Loedie van der Westhuizen sr. se plaas, Biesiesbult. Van der Westhuizen sr. is deur die loop van die verhoor (aan onverwante oorsake) oorlede. Die opspraakwekkende verhoor het reeds in Mei 2017 begin. Lees alle vorige berigte oor die Parys-boere op Maroela Media. Inligting in berig met vergunning van Parys Gazette.